周紫芝
和郑文昌雨中看花之作
郑侯好客如郑庄，客常满座酒满觞。春来洛城被花恼，千金一醉姚家黄。慇勤置酒急招唤，更来古寺窥红妆。春风微寒春雨细，秉烛看花花已睡。春光骀荡与妖妍，夜色侵凌增妩媚。卧枝不起终无言，脸泪欲垂如有意。樽中有酒客当歌，我醉欲眠人未起。君不见春来雨急风屡颠，危芳堕地无馀妍。扫花恐被落红笑，持杯欲倩何人传。愁多满怀乐事少，人自惜花天不怜。烹羊炰羔且为乐，酒酣耳热亦不恶。明朝有兴却重来，莫遣残红抱青萼。